
VENDIM
Nr. 165, datë 19.3.2026

PËR AUTORIZIMIN E NËNSHKRIMIT TË MARRËVESHJES SË BASHKËPUNIMIT NDËRMJET KËSHILLIT TË MINISTRAVE TË REPUBLIKËS SË SHQIPËRISË DHE KOMUNITETIT MYSLIMAN TË SHQIPËRISË, PËR RINDËRTIMIN E XHAMISË NË QYTETIN E SHIJAKUT

Në mbështetje të nenit 100 të Kushtetutës dhe të pikës 2, të nenit 20, të aktit normativ nr. 9, datë 16.12.2019, të Këshillit të Ministrave, “Për përballimin e pasojave të fatkeqësisë natyrore”, miratuar me ligjin nr. 97/2019, me propozimin e ministrit të Infrastrukturës dhe Energjisë, Këshilli i Ministrave

VENDOSI:

1. Autorizimin e ministrit të Infrastrukturës dhe Energjisë për nënshkrimin e marrëveshjes së bashkëpunimit, ndërmjet Këshillit të Ministrave të Republikës së Shqipërisë dhe Komunitetit Mysliman të Shqipërisë, për rindërtimin e xhamisë në qytetin e Shijakut, sipas tekstit, që i bashkëlidhet këtij vendimi.
2. Ngarkohen Ministria e Infrastrukturës dhe Energjisë dhe Bashkia Shijak për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

KRYEMINISTËR 
Edi Rama

Nr. _____ prot. 			                                      	Tiranë, më __.__.2026 

MARRËVESHJE BASHKËPUNIMI
NDËRMJET KËSHILLIT TË MINISTRAVE TË REPUBLIKËS SË SHQIPËRISË DHE KOMUNITETIT MYSLIMAN TË SHQIPËRISË, PËR RINDËRTIMIN E XHAMISË NË QYTETIN E SHIJAKUT

Sot në datën __.__. 2026 lidhet kjo marrëveshje ndërmjet:
Këshillit të Ministrave të Republikës së Shqipërisë dhe Komunitetit Mysliman të Shqipërisë, bashkësi fetare, e regjistruar me vendimin nr. 5331, datë 20.6.1996, të Gjykatës së Rrethit Gjyqësor Tiranë, me seli në adresën: Rruga “George W. Bush”, nr. 50, Tiranë, me përfaqësues ligjor z. Bujar Spahiu, lindur më 26.2.1976, në Kolesjan, Kukës, shtetas shqiptar, mbajtës i kartës së identitetit me nr. 030280992/nr. personal H60226034S, banues në Tiranë, madhor, me zotësi të plotë juridike për të vepruar, referuar më poshtë si “Donatori”, të cilëve bashkërisht iu referohet si “Palët”, dhe secilit prej tyre si “Pala”, 
duke qenë se:
A. Në mëngjesin e datës 26 nëntor 2019 në Shqipëri u regjistrua një ndër tërmetet më të fuqishëm të dekadave të fundit, nga i cili u dëmtuan rëndë qarqet Durrës, Lezhë dhe Tiranë. Për përballimin e situatës së krijuar nga tërmeti është shpallur gjendja e fatkeqësisë natyrore me vendimin nr. 750, datë 27.11.2019, të Këshillit të Ministrave, “Për shpalljen e gjendjes së fatkeqësisë natyrore në qarqet Durrës dhe Tiranë”, dhe me vendimin nr. 751, datë 29.11.2019, të Këshillit të Ministrave, “Për disa shtesa në vendimin nr. 750, datë 27.11.2019”, është përfshirë dhe qarku Lezhë. 
B. Ligji nr. 97/2019, “Për miratimin e aktit normativ nr. 9, datë 16.12.2019, të Këshillit të Ministrave, “Për përballimin e pasojave të fatkeqësisë natyrore”, ka përcaktuar kuadrin e nevojshëm ligjor, organet përgjegjëse, si dhe një sërë masash që do të mundësojnë rimëkëmbjen e komuniteteve dhe të territoreve të prekura nga fatkeqësitë natyrore, ku ndër të tjera ka përcaktuar mundësinë e palëve të treta, të cilat nëpërmjet donacioneve, të kontribuojnë në funksion të përballimit të këtyre pasojave.
Me vendimin nr. 119, datë 15.10.2025, të Komisionit Shtetëror të Rindërtimit është miratuar donacioni në masën prej 114 139 916 (njëqind e katërmbëdhjetë milionë e njëqind e tridhjetë e nëntëmijë e nëntëqind e gjashtëmbëdhjetë) lekësh, i mbledhur nga Komuniteti Mysliman i Shqipërisë, për rindërtimin e xhamisë në qytetin e Shijakut. 
C. Në përgjigje të kërkesave për mbështetje të qeverisë së Republikës së Shqipërisë janë solidarizuar edhe shumë shoqëri tregtare, organizata të ndryshme joqeveritare, individë, vendës ose të huaj, të cilët kanë shprehur vullnetin për të ofruar donacione të natyrave të ndryshme në natyrë, në ndihmë të procesit të rindërtimit dhe të zhvillimit të zonave të reja të shpallura.
D. Kjo Marrëveshje Bashkëpunimi rregullon parimet themelore për realizimin e “Projektit”, në funksion të procesit të rindërtimit në një nga territoret e zonave të prekura, për rindërtimin e xhamisë në qytetin e Shijakut, në masën 114 139 916 (njëqind e katërmbëdhjetë milionë e njëqind e tridhjetë e nëntëmijë e nëntëqind e gjashtëmbëdhjetë) lekë (referuar në vijim si “Projekti”), sipas kushteve teknike të pranuara nga Palët dhe në përputhje me legjislacionin kombëtar në fuqi. 
E. Ky donacion është miratuar me vendimin nr. 119, datë 15.10.2025, të Komisionit Shtetëror të Rindërtimit. 
Palët, në referim të ligjit nr. 97/2019, “Për miratimin e aktit normativ nr. 9, datë 16.12.2019, të Këshillit të Ministrave të Republikës së Shqipërisë, “Për përballimin e pasojave të fatkeqësisë natyrore”, bien dakord, si më poshtë vijon: 

Neni 1
Objekti i marrëveshjes

1.1 Objekt i kësaj marrëveshje është rindërtimi i xhamisë në qytetin e Shijakut, sipas propozimit të Donatorit. 
1.2 Në kuadër të kësaj marrëveshje bashkëpunimi, detyrën e njësisë zbatuese për rindërtimin e xhamisë në qytetin e Shijakut do ta kryejë shoqëria “Fjora Construction” sh.p.k., sipas propozimit të Donatorit.
Detyrën e njësisë zbatuese për mbikëqyrjen e punimeve do ta kryejë shoqëria “Illyrian Consulting Engineers” sh.p.k., sipas propozimit të Donatorit.
Kolaudatori i punimeve do të caktohet nga Donatori. 

Neni 2
Masa e donacionit

2.1 Masa e donacionit sipas kësaj Marrëveshje Bashkëpunimi është 114 139 916 (njëqind e katërmbëdhjetë milionë e njëqind e tridhjetë e nëntëmijë e nëntëqind e gjashtëmbëdhjetë) lekë.
2.2 Donacioni sipas kësaj marrëveshjeje do t’i nënshtrohet të gjitha parashikimeve ligjore në fuqi për përjashtimet fiskale përkatëse, në rastet e fatkeqësive natyrore, në kuadër të procesit të rindërtimit.

Neni 3
Detyrimet e palëve

3.1 Midis donatorit dhe bashkisë Shijak do të lidhet marrëveshja përkatëse e bashkëpunimit me qëllim zbatimin e objektit të parashikuar në nenin 1, të kësaj marrëveshjeje, në përputhje kjo edhe me legjislacionin në fuqi.
3.2 Projekti i zbatimit, për objektin e Marrëveshjes së Bashkëpunimit, do të hartohet nga Donatori në përputhje me legjislacionin shqiptar në fuqi, do të miratohet nga Palët me konsensus të përbashkët. 
3.3 Normat e projektimit dhe të zbatimit për ndërtimet do të jenë sipas standardeve të Republikës së Shqipërisë dhe Bashkimit Evropian, si dhe të konfirmuara me certifikatën CE.
3.4 Zbatimi i projektit do të bëhet nga vetë Donatori. 
“Projekti” do të realizohet nga kontraktori, shoqëria “Fjora Construction” sh.p.k., e cila është përzgjedhur nga Donatori.
Mbikëqyrja e punimeve do të realizohet nga shoqëria “Illyrian Consulting Engineers” sh.p.k., e cila është përzgjedhur nga Donatori.
Kolaudatori i punimeve do të caktohet nga Donatori. 
3.5 Bashkia Shijak do të marrë përsipër të garantojë vendosjen në dispozicion të Donatorit të të gjithë dokumentacionit të nevojshëm (leje, licenca autorizime etj.) për realizimin e “Projektit”. 
3.6 Komuniteti Mysliman i Shqipërisë, i cili është pronar i truallit ku do të kryhen punimet për rindërtimin e xhamisë, Shijak, do të vërë në dispozicion të kontraktorit sheshin e ndërtimit.
3.7 Donatori, sipas kësaj marrëveshjeje, do të përfitojë lehtësirat fiskale në përputhje me aktin normativ nr. 9, datë 16.12.2019, të Këshillit të Ministrave, dhe parashikimet e legjislacionit fiskal në kuadër të procesit të rindërtimit.
3.8 Në përfundim të realizimit të projektit, Donatori përgatit listën e inventarit dhe dokumentacionin përkatës të projektit të realizuar dhe ia përcjell Këshillit të Ministrave.
3.9 Të gjitha procedurat (veprimet) përfundimtare të pranimit të “Projektit”, do të kryhen në përputhje me legjislacionin në fuqi nga bashkia Shijak dhe Donatori.

Neni 4
Njoftimet dhe komunikimet

4.1 Çdo njoftim që do t’i jepet një Pale dhe çdo komunikim tjetër në lidhje me këtë kontratë do të bëhet me shkrim. Çdo ndryshim i adresës së njërës palë do të duhet t’i njoftohet me shkrim palës tjetër.
Neni 5
Ndryshimet

5.1 Çdo ndryshim i rregullimeve apo i kushteve të kësaj marrëveshjeje do të bëhet me shkrim me një amendament të kësaj marrëveshjeje, e cila duhet të nënshkruhet nga përfaqësuesit ligjorë të Palëve.
Neni 6
Zgjidhja e mosmarrëveshjeve

6.1 Të gjitha mosmarrëveshjet e mundshme që do të lindin nga interpretimi ose zbatimi i kësaj Marrëveshje Bashkëpunimi do të zgjidhen me bisedime mes Palëve në kuadër të vullnetit të mirë. 

Neni 7
Konfidencialiteti

7.1 Informacionin, dokumentacionin dhe plan-projektet që Palët do të shkëmbejnë me njëra-tjetrën në lidhje me realizimin e Projektit do t’i përdorin vetëm për qëllimet e përcaktuara dhe nuk do t’i transferojnë ato te një palë e tretë pa marrë pëlqimin me shkrim të Palës që i ka siguruar ato. 




[bookmark: _GoBack]Neni 8
Hyrja në fuqi dhe vlefshmëria

8.1 Kjo marrëveshje bashkëpunimi hyn në fuqi në momentin e nënshkrimit të saj dhe është e vlefshme deri në realizimin e objektit.
Përfundimi i kësaj marrëveshje bashkëpunimi nuk do të ndikojë në projektet dhe aktivitetet në vazhdim ose të përfunduara.
Për sa më sipër, Palët, kanë nënshkruajnë marrëveshjen në 4 (katër) origjinale. 

